***Csongrád Város Polgármesterétől*** **M**

**Száma**: Önk/155-5/2023

**Témafelelős:** dr. Barcsi Judit

**ELŐTERJESZTÉS**

**Csongrád Városi Önkormányzat Képviselő-testületének**

**2023. november 30-i ülésére**

**Tárgy:** Javaslat a Tari László Múzeum intézményvezetői pályázatának elbírálására létrehozott szakmai bizottság tagjaira

**Tisztelt Képviselő-te**s**tület!**

# A [Csongrádi Információs Központ Csemegi Károly Könyvtár és Tari László Múzeum](https://www.allamkincstar.gov.hu/Koltsegvetes/Torzskonyvi_nyilvantartas/ktorzs?pirId=638496#datasheet) szétválásával a Tari László Múzeum igazgatói tisztségét a Képviselő-testületnek be kell töltenie. A pályázat 2023. november 15. napján kiírásra került, beadásának határideje: 2023. december 15. napja.

# A pályázati eljárás rendjét a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény és a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X. 30.) EMMI rendelet szabályozza. A rendelet 6.§ (1) bekezdése az alábbiakat állapítja meg:

*„6. § (1)* ***Az érvényes pályázatot benyújtó pályázót a pályázati határidő lejártát követő harminc napon belül******a munkáltatói jogkör gyakorlója által létrehozott,*** *– a kulturális intézmény alapfeladatait érintően szakértelemmel rendelkező tagokból álló –* ***bizottság hallgatja meg.*** *A bizottság tagjai között helyet kell kapnia*

*a) ha a kulturális intézményben működik üzemi tanács, annak egy képviselőjének,*

*b) a kulturális intézmény fenntartója legalább egy képviselőjének, továbbá*

*c) a kulturális intézmény alaptevékenységének megfelelő*

*ca) országos szakmai szervezet egy képviselőjének vagy*

*cb) a kulturális szakértői nyilvántartásban szereplő kulturális szakértőnek és*

*cc) a kulturális intézményben képviselettel bíró reprezentatív szakszervezet – ha van ilyen – egy képviselőjének.”*

Fentiek alapján az eseti bizottság tagjaira az alábbi személyi döntést javasolom:

1. Dr. Horváth László, a szolnoki Damjanich János Múzeum igazgatója

2. Bartókné Vincze Zsuzsanna, az Oktatási Művelődési, Vallási és Sportbizottság elnöke

3. Georgiádes Ildikó, a Csongrádi Levéltár vezetője

Tájékoztatom a T. Képviselő-testületet, hogy az alapító okiratok tervezete a Kulturális és Innovációs Minisztériummal, valamint a Csongrád-Csanád Vármegyei Kormányhivatallal együttműködve előkészítés alatt áll, azt várhatóan a decemberi soros testületi ülésen terjesztjük a T. Képviselő-testület elé.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

Csongrád Városi Önkormányzat Képviselő-testülete a *„*Javaslat a Tari László Múzeum intézményvezetői pályázatának elbírálására létrehozott szakmai bizottság tagjaira*”* című előterjesztést megtárgyalta, és az alábbi döntést hozta:

1. A Képviselő-testület az eseti bizottság tagjainak Dr. Horváth Lászlót, a szolnoki Damjanich János Múzeum igazgatóját, Bartókné Vincze Zsuzsannát, az Oktatási Művelődési, Vallási és Sportbizottság elnökét és Georgiádes Ildikót, a Csongrádi Levéltár vezetőjét választja meg.

2. A képviselő-testület felkéri a polgármestert az eseti bizottság összehívására, munkájának segítésére.

Határidő: 2023. december 22.

Felelős: Polgármester

Erről jegyzőkönyvi kivonaton értesítést kap:

1. Csongrád Város Polgármestere
2. A Képviselő-testület tagjai
3. Irattár

Csongrád, 2023. november 23.

Bedő Tamás

polgármester